b'\n_START_ARTICLE_\nAndy Kaufman\n_START_SECTION_\nAnkstyvieji darbai\n_START_PARAGRAPH_\nPirm\xc4\x85 syk\xc4\xaf publikos d\xc4\x97mes\xc4\xaf Endis Kaufmanas patrauk\xc4\x97 dar 1970-aisiais su veik\xc4\x97ju, pavadintu \xe2\x80\x9eU\xc5\xbesienietis\xe2\x80\x9c (A Foreign Man) \xe2\x80\x93 asmuo i\xc5\xa1 Kaspiaro (i\xc5\xa1galvota sala Kaspijos j\xc5\xabroje). Jis vaidindavo komedij\xc5\xb3 klubuose, da\xc5\xbenai \xc5\xa1aipydavosi i\xc5\xa1 \xc5\xbeinom\xc5\xb3 persona\xc5\xbe\xc5\xb3 \xe2\x80\x93 Niksono ir kit\xc5\xb3. Dirbtinu akcentu sakydavo, pavyzd\xc5\xbeiui: \xe2\x80\x9eA\xc5\xa1 nor\xc4\x97\xc4\x8diau imituoti mister\xc4\xaf Karter\xc4\xaf, Jungtini\xc5\xb3 Amerikos Valstij\xc5\xb3 prezident\xc4\x85\xe2\x80\x9c. Tada, tuo pa\xc4\x8diu balsu: \xe2\x80\x9eSveiki, a\xc5\xa1 esu D\xc5\xbeimas Karteris, Jungtini\xc5\xb3 Valstij\xc5\xb3 prezidentas. Labai jums a\xc4\x8di\xc5\xab.\xe2\x80\x9c (I would like to imitate Meester Carter, de President of de United States. Hello, I am Meester Carter, de President of de United States. Thenk you veddy much)._NEWLINE__NEWLINE_Po tokios apgail\xc4\x97tinos vaidybos \xc5\xbemon\xc4\x97ms ma\xc5\xbeiausiai nor\xc4\x97davosi juoktis. Ta\xc4\x8diau i\xc5\xa1kart po to jis persirengdavo Elviu Presliu ir j\xc4\xaf vaidindavo taip gerai, kad pats Preslis v\xc4\x97liau pripa\xc5\xbeino, kaip savo m\xc4\x97gstamiausi\xc4\x85 \xe2\x80\x9eantrinink\xc4\x85\xe2\x80\x9c. \xc5\xbdi\xc5\xabrovai suprasdavo, kad ankstesn\xc4\x97 prasta vaidyba buvo ty\xc4\x8dinis i\xc5\xa1sidirbin\xc4\x97jimas. Tokie i\xc5\xa1sidirbin\xc4\x97jimai netruko tapti Kaufmano prekiniu \xc5\xbeenklu._NEWLINE_1975 m. Endis Kaufmanas, kaip kviestinis sve\xc4\x8dias, prad\xc4\x97jo dalyvauti NBC televizijos laidoje Saturday Night Live. Ten taip pat i\xc5\xa1darin\xc4\x97davo keistus ir ne visiems juokingus dalykus bei vaidindavo savo U\xc5\xbesieniet\xc4\xaf.\n_START_SECTION_\nLatka\n_START_PARAGRAPH_\nLatka Gravas buvo kitas End\xc5\xbeio Kaufmano persona\xc5\xbeas situacij\xc5\xb3 komedijoje \xe2\x80\x9eTaxi\xe2\x80\x9c 1978 metais. Pats Kaufmanas situacij\xc5\xb3 komedij\xc5\xb3 nem\xc4\x97go, su juo da\xc5\xbenai b\xc5\xabdavo sunku susitarti d\xc4\x97l vaidinimo._NEWLINE_Kartais jo pasirodymuose audiencija reikalaudavo pamatyti Latk\xc4\x85. Atsakydamas \xc4\xaf vien\xc4\x85 tok\xc4\xaf reikalavim\xc4\x85, jis paskelb\xc4\x97, kad dabar ketina perskaityti vis\xc4\x85 Skoto Ficd\xc5\xbeeraldo knyg\xc4\x85 \xe2\x80\x9eDidysis Gatsbis\xe2\x80\x9c. \xc5\xbdi\xc5\xabrovai prapliupo juokais, manydami, kad \xc4\x8dia pok\xc5\xa1tas. Ta\xc4\x8diau tai nebuvo pok\xc5\xa1tas \xe2\x80\x93 Kaufmanas i\xc5\xa1 ties\xc5\xb3 prie\xc5\xa1 sal\xc4\x99 garsiai perskait\xc4\x97 vis\xc4\x85 knyg\xc4\x85 nuo prad\xc5\xbeios iki galo. Publika liko \xc5\xa1okiruota.\n_START_SECTION_\nTonis Kliftonas\n_START_PARAGRAPH_\nTonis Kliftonas (Tony Clifton) \xe2\x80\x93 u\xc5\xbegaulus ir grubus dainininkas \xe2\x80\x93 buvo garsiausias End\xc5\xbeio Kaufmano \xc4\xafsik\xc5\xabnijimas. I\xc5\xa1 prad\xc5\xbei\xc5\xb3 jis tik \xe2\x80\x9eap\xc5\xa1ildydavo\xe2\x80\x9c publik\xc4\x85 ir pristatydavo Kaufman\xc4\x85 prie\xc5\xa1 \xc5\xa1io pasirodymus, v\xc4\x97liau prad\xc4\x97jo rengti savo koncertus. Klifton\xc4\x85 vaidindavo ne tik pats Kaufmanas \xe2\x80\x93 kartais tai b\xc5\xabdavo jo brolis Maiklas (Michael), kartais \xe2\x80\x93 draugas Bobas Zmuda. Labai ilg\xc4\x85 laik\xc4\x85 beveik nieks ne\xc5\xbeinojo, kad Tonis Kliftonas n\xc4\x97ra realus asmuo. \xc5\xbdini\xc5\xb3 ir kitos laidos imdavo i\xc5\xa1 jo interviu kaip i\xc5\xa1 Kaufmano pad\xc4\x97j\xc4\x97jo. Prabilus apie Kaufman\xc4\x85, Kliftonas kalb\xc4\x97davo \xc4\xaf\xc5\xbeeid\xc5\xbeian\xc4\x8diai ir u\xc5\xbegauliai, kaltindavo End\xc4\xaf, kad yra jo i\xc5\xa1naudojamas._NEWLINE_End\xc5\xbeio Kaufmano iniciatyva Tonis Kliftonas gavo kviestinio sve\xc4\x8dio rol\xc4\x99 komedijoje Taxi. Ta\xc4\x8diau pademonstrav\xc4\x99s ten nesugyvendinam\xc4\x85 charakter\xc4\xaf ir beveik suk\xc4\x97l\xc4\x99s mu\xc5\xa1tynes, Kliftonas apsaugos darbuotoj\xc5\xb3 buvo i\xc5\xa1mestas i\xc5\xa1 ABC studijos. \xc5\xa0is incidentas buvo pla\xc4\x8diai apra\xc5\xa1ytas vietos laikra\xc5\xa1\xc4\x8diuose.'